Organisado Para Maglingkod sa ‘Diyos nin Katuninungan’ | Kahadian\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik Español Estonian Ewe Fijian Finnish Fon Ga Georgian Griego Guarani Gun Haitian Creole Hapon Hausa Hebreo Herero Hiligaynon Hindi Hungarian Icelandic Igbo Iloko Indonesian Ingles Isoko Italiano Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Koreano Kwangali Kwanyama Laotian Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Pranses Quechua (Ayacucho) Quechua (Bolivia) Quechua (Cuzco) Romanian Ruso Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nOrganisado Para Maglingkod sa ‘Diyos nin Katuninungan’\nProgresibong inoorganisar ni Jehova an mga lingkod niya\n1, 2. Ano an pagbabago sa Zion’s Watch Tower kan Enero 1895, asin ano an reaksiyon kan mga tugang?\nKAN maresibi kan maigot na Estudyante sa Bibliya na si John A. Bohnet an saiyang kopya kan Zion’s Watch Tower na Enero 1895, naugma siya sa nahiling niya. Igwa iyan nin bagong cover na may drowing na halangkawon na parola sa gilid nin dagat na darakula an alon asin nagtatao iyan nin liwanag sa madiklom na langit. An paisi sa magasin dapit sa cover may titulong “Our New Dress.”\n2 Huling napahanga si Brother Bohnet, nagsurat siya ki Brother Russell. “Naugma ako kan mahiling ko an magayunon na WATCHTOWER,” an sabi niya. “Puwerte iyan.” Nagsurat man dapit sa cover an saro pang maimbod na Estudyante sa Bibliya na si John H. Brown: “Nakakakua nanggad iyan nin atensiyon. Matibayon an pundasyon kan tore, minsan ngani rinarapado iyan nin mga alon asin bagyo.” An bagong cover an inot na pagbabago na nahiling kan mga tugang kan taon na idto—pero bako iyan an ultimo. Kan Nobyembre, naaraman ninda an saro pang dakulang pagbabago. Interesante iyan huling kalabot giraray diyan an dagat na darakula an alon.\n3, 4. Anong problema an tinawan nin atensiyon sa Watch Tower na Nobyembre 15, 1895, asin ano an ipinaising pagbabago na magkakaigwa nin dakulang epekto?\n3 Ihinayag nin sarong detalyadong artikulo sa Watch Tower na Nobyembre 15, 1895 an sarong problema: “Huli sa mga problemang arog sa darakulang alon, nararaot an katuninungan sa asosasyon, o organisasyon, kan Mga Estudyante sa Bibliya. Nag-uurog an pagpasuruway nin mga tugang sa kun siisay an maninigong manginot sa lokal na kongregasyon. Tanganing tabangan sindang masabutan kun ano an kaipuhan para itanos an pagriribal na nagreresulta sa pagkabaranga, ikinumparar kan artikulo an organisasyon sa sarong barko. Dangan prangkang inadmitir kaiyan na an mga nanginginot dai ikinaandam sa mabagyong mga sitwasyon an arog-barkong organisasyon. Ano an dapat gibuhon?\n4 Sinabi kan artikulo na sinisiyerto nin may kakayahan na kapitan na igwa nin mga salbabida sa barko asin na andam an mga tripulante kun may bagyo. Kaagid kaiyan, kaipuhan na siyertuhon kan mga nanginginot sa organisasyon na andam an gabos na kongregasyon na atubangon an arog-bagyong mga kamugtakan. Tanganing magibo iyan, ipinaisi kan artikulo an sarong pagbabago na magkakaigwa nin dakulang epekto. Nagtao iyan nin instruksiyon na tulos-tulos “magpili nin mga elder sa kada company” o kongregasyon para “‘mangataman’ sa aripumpon.”—Gui. 20:28.\n5. (a) Taano ta napapanahon na lakdang sa pag-uswag an inot na areglo sa pagpili nin mga elder? (b) Anong mga hapot an pag-uulayan ta?\n5 An inot na areglo sa pagpili nin mga elder nangahulugan nin napapanahon na lakdang sa pag-uswag para magin marigon an pagkaorganisar kan kongregasyon. Nakatabang iyan sa mga tugang na makayanan an garo makukusog na alon kan Giyera Mundiyal I. Sa nagsurunod na dekada, nakatabang sa mga lingkod nin Diyos an dugang pang pagpakarhay sa organisasyon para mas masangkapan sinda sa paglilingkod ki Jehova. Anong hula sa Bibliya an patiinot na nagsabi kan pag-uswag na ini? Anong mga pagbabago sa organisasyon an nahiling mo? Paano ka nakinabang diyan?\n“Nonombrahan Ko an Katuninungan Bilang mga Paraataman sa Saimo”\n6, 7. (a) Ano an kahulugan kan Isaias 60:17? (b) Ano an ipinaparisa kan pagkasambit sa “mga paraataman” asin ‘mga paratao nin trabaho’?\n6 Arog kan pinag-ulayan ta sa Kapitulo 9, ihinula ni Isaias na papadakulon ni Jehova an mga kabilang sa banwaan Niya. (Isa. 60:22) Minsan siring, urog pa diyan an ipinanuga ni Jehova. Sa hulang iyan, sinabi Niya: “Imbes na tanso madara ako nin bulawan, asin imbes na lansang [o batbat] madara ako nin plata, imbes na kahoy, tanso, asin imbes na mga gapo, lansang; asin nonombrahan ko an katuninungan bilang mga paraataman sa saimo asin an katanusan bilang mga paratao sa saimo nin trabaho.” (Isa. 60:17, NW) Ano an kahulugan kaiyan? Paano iyan aplikado sa sato ngunyan?\nAn pagsalida bakong hali sa bakong marahay pasiring sa marahay, kundi hali sa marahay pasiring sa mas marahay\n7 Sinasabi sa hula ni Isaias na an sarong klase nin materyales sasalidahan nin ibang klase. Pero mangnuhon na an pagsalida bakong hali sa bakong marahay pasiring sa marahay, kundi hali sa marahay pasiring sa mas marahay. Sarong pagpakarhay pag sinalidahan nin bulawan an tanso, asin totoo man iyan sa iba pang materyales na sinambit digdi. Kaya, ihinula ni Jehova paagi sa ilustrasyon na progresibong papakarhayon an kamugtakan kan mga lingkod niya. Anong klaseng pagpakarhay an buot sabihon kaiyan? Kan sambiton ni Jehova an “mga paraataman” asin an ‘mga paratao nin trabaho,’ ipinarisa niya na luway-luway na papakarhayon an paagi nin pag-asikaso saka pag-organisar sa saiyang mga lingkod.\n8. (a) Siisay an nagpapangyari kan pagpakarhay na sinambit sa hula ni Isaias? (b) Paano kita nakikinabang sa pagpakarhay? (Hilingon man an kahon na “ Mapakumbaba Niyang Inako an Pagtatanos.”)\n8 Siisay an nagpapangyari kan pag-uswag sa organisasyon? Sabi ni Jehova: “Madara ako nin bulawan, . . . madara ako nin plata, . . . asin nonombrahan ko an katuninungan.” Iyo, si Jehova, bako an tawo, an nagpapangyaring mapakarhay an pagkaorganisar kan kongregasyon. Asin puon pa kan patukawon si Jesus bilang Hadi, pinapangyayari na ni Jehova an pagpakarhay na ini paagi sa Aki niya. Paano kita nakikinabang sa mga pagbabago? Sinasabi man sa teksto na an pagpakarhay maresulta sa “katuninungan” asin “katanusan.” Pag inaako ta an paggiya nin Diyos asin naggigibo kita nin pagliliwat, nagkakaigwa kita nin katuninungan saka pinapahiro kita nin pagkamuot pati katanusan na maglingkod ki Jehova, na ilinadawan ni apostol Pablo bilang ‘an Diyos nin katuninungan.’—Fil. 4:9.\n9. Ano an tamang pundasyon kan pagigin areglado saka pagkasararo sa kongregasyon, asin taano?\n9 Mapadapit ki Jehova, nagsurat man si Pablo: “An Diyos sarong Diyos bako nin pagkadis-areglado kundi nin katuninungan.” (1 Cor. 14:33, NW) Mangnuhon na dai ipinahiling ni Pablo an pagkakalain nin pagkadis-areglado asin pagigin areglado, kundi an pagkakalain nin pagkadis-areglado asin katuninungan. Taano? Pag-isipan ini: An pagigin areglado dai man pirming nagreresulta sa matuninong na kamugtakan. Halimbawa, tibaad areglado an pagmartsa nin sarong grupo nin suldados pasiring sa labanan, pero maresulta ini sa giyera, bakong sa katuninungan. Huli kaini, bilang mga Kristiyano, gusto tang isaisip an mahalagang puntong ini: Kun bakong katuninungan an pundasyon nin ano man na aregladong estruktura, mabagsak iyan pag-abot nin panahon. Sa kabaliktaran, an pagigin areglado nagdadanay kun may diyosnon na katuninungan. Huli kaini, nagpapasalamat nanggad kita na an organisasyon ta ginigiyahan asin pinapakarhay kan ‘Diyos nin katuninungan’! (Roma 15:33) An katuninungan na itinatao nin Diyos iyo an pundasyon kan pagigin areglado saka udok sa pusong pagkasararo na nakakamtan asin pinapahalagahan tang marhay sa mga kongregasyon sa bilog na kinaban.—Sal. 29:11.\n10. (a) Ano an mga pinakarhay sa organisasyon ta kaidto? (Hilingon an kahon na “ Kun Paano Pinakarhay an Paagi nin Pangangataman.”) (b) Anong mga hapot an pag-uulayan ta ngunyan?\n10 An kahon na “ Kun Paano Pinakarhay an Paagi nin Pangangataman” nagtatao nin sumaryo kan kapaki-pakinabang asin aregladong mga pagbabago sa organisasyon ta kaidto pang mga panahon. Pero anong pagbabago ‘hali sa tanso pasiring sa bulawan’ an pinangyayari ni Jehova paagi sa satong Hadi sa nakaagi pa sanang mga dekada? Paano pinapakusog kan pagliliwat na iyan sa pangangataman an katuninungan asin pagkasararo kan mga kongregasyon sa bilog na kinaban? Paano iyan nakakatabang sa saimo na maglingkod sa ‘Diyos nin katuninungan’?\nKun Paano Pinanginginutan ni Cristo an Kongregasyon\n11. (a) Ano an urog na nasabutan huli sa pag-adal sa Kasuratan? (b) Ano an determinadong gibuhon kan mga miyembro kan namamahalang grupo?\n11 Puon 1964 sagkod 1971, dinirehiran kan namamahalang grupo an sarong proyekto nin detalyadong pag-adal sa Bibliya na nagsiyasat dapit sa dakul na tema, kaiba na an kun paano nagpunsiyonar an Kristiyanong kongregasyon kan inot na siglo. * Mapadapit sa pagkaorganisar kan kongregasyon, napag-adalan ninda na may sarong grupo nin kamagurangan imbes na saro sanang elder, o paraataman, an kada kongregasyon kan inot na siglo. (Basahon an Filipos 1:1; * 1 Timoteo 4:14. *) Kan urog nindang masabutan an puntong iyan, narealisar ninda na ginigiyahan sinda kan Hading si Jesus para pakarhayon an pagkaorganisar kan mga lingkod nin Diyos—asin determinado sindang sumunod sa paggiya kan Hadi. Tulos-tulos sindang guminibo nin pagliliwat tanganing an organisasyon mas lubos na ikauyon sa areglo nin pagpili nin mga elder na sinasabi sa Kasuratan. Ano an nagkapirang pagliliwat kan inot na mga taon kan dekada nin 1970?\nMAPAKUMBABA NIYANG INAKO AN PAGTATANOS\nAN EDISYON kan The Watch Tower na Abril 1, 1916 sa lengguwaheng Finnish may kaibang surat hali ki Brother Russell para sa pirang tugang sa Scandinavia, kaiba na si Brother Kaarlo Harteva. Nagsurat sa sainda si Brother Russell: “Dinadagka mi kamo gabos, namumutan na mga tugang sa pagtubod, na bumalik sa katotoohan asin sa gibuhon para sa panahon na ini.” Taano ta ginibo niya an pakiulay na ini?\nSi Kaarlo Harteva\nSi Brother Harteva, na namundag kan 1882, saro sa inot na Mga Estudyante sa Bibliya sa Finland. Nabawtismuhan siya kan Abril 1910, asin kan Agosto 1912, inawtorisaran siya ni Brother Russell na ipublikar sa Finnish an The Watch Tower. Mayo nin nagin problema sagkod kan biglang magpuon an Giyera Mundiyal I. Nagsurat si Brother Harteva sa The Watch Tower na Disyembre 1, 1914: “Huli sa masakit na sitwasyon sa ekonomiya, . . . dai kami makakapanuga na magigin pareho pa man giraray an bilang nin pahina kan The Watch Tower o an bilang nin isyu na ipupublikar sa taon na ini.” Minsan siring, kan 1915, para magkaigwa nin pondo, nag-establisar siya asin an iba pa nin kooperatibang asosasyon na inapod na Ararat, na nagpuon na magpublikar nin magasin sa pangaran na iyan.\nKan magkonsentrar siya sa bagong asosasyon asin sa bagong magasin, saro pang brother an nagin editor kan Watch Tower na Finnish. Bako sanang mga artikulo na basado sa Bibliya an ipinupublikar sa Ararat, kundi dapit man sa mga topiko na arog nin natural na mga pagbulong asin sa bagong imbentong lengguwahe na Esperanto. Dai nahaloy, nairayo kan bagong magasin an atensiyon kan mga tugang sa malinaw na mga katukduan dapit sa katotoohan. Huling nahadit si Brother Russell sa espirituwal na kapakanan ninda, nakiulay siya kaidto ki Brother Harteva asin sa iba pa na “bumalik sa katotoohan.”\nAno an reaksiyon ni Brother Harteva? Ipinublikar niya sa Ararat an surat ni Brother Russell, kaiba an simbag niya diyan. Naghagad nin dispensa si Brother Harteva sa ginibo niya: “Kun maitatanos ko an bagay na iyan, gusto kong gibuhon an pinakamakakaya ko.” Dai nahaloy pagkatapos kaiyan, sa huring isyu kan Ararat, naghagad giraray siya nin dispensa huling nagkawsa siya nin karibarawan: “Pagmamaigutan kong magin mas maingat kun dapit sa kada aspekto kan katotoohan sa presente.” Bakong arog nin ibang mapalangkaw na elehidong elder kaidto, mapakumbaba niyang inako an pagtatanos.\nPag-abot nin panahon, ninombrahan giraray siya bilang editor kan The Watch Tower sa Finnish asin paraataman nin sangay. Padagos niyang inasikaso an mga paninimbagan na iyan sagkod 1950. Natapos niya an saiyang daganon na buhay kan 1957, na maimbod ki Jehova asin sa katotoohan. Iyo, an mga mapakumbabang nag-aako nin pagtatanos hali sa saindang Hadi, si Jesus, nadadalisay asin binebendisyunan ni Jehova.\n12. (a) Anong pagliliwat an ginibo mismo sa namamahalang grupo? (b) Ipaliwanag kun paano an pagkaorganisar ngunyan kan Namamahalang Grupo. (Hilingon an kahon na “ Kun Paano Inaasikaso kan Namamahalang Grupo an Intereses kan Kahadian.”)\n12 Sa namamahalang grupo mismo ginibo an inot na pagliliwat. Bago kaini, kompuwesto iyan kan pitong linahidan na brother na miyembro kan grupo nin mga direktor kan Watch Tower Bible and Tract Society of Pennsylvania. Minsan siring, kan 1971, nagin 11 an 7 miyembro kan namamahalang grupo asin dai na sinda kaiba sa grupo nin mga direktor. Para sa sainda, magkakapantay sinda kaya nagsusurusalida sinda kada taon sa pagigin tsirman sigun sa alpabetikong pagkasunod-sunod kan pangaran ninda.\n13. (a) Ano an nagin areglo kaidto sa laog nin 40 taon? (b) Ano an ginibo kan Namamahalang Grupo kan 1972?\n13 An sunod na pagliliwat ginibo sa kada kongregasyon. Paano? Puon 1932 sagkod 1972, sa pangkagabsan saro sanang brother an nangangataman sa kongregasyon. Bago 1936, inapod na direktor sa paglilingkod an siring na nombradong brother. Pakalihis kaiyan, inapod siya na company servant, dangan congregation servant, asin sa katapos-tapusi bilang congregation overseer. Maigot nindang inaasikaso an espirituwal na kapakanan kan aripumpon. Parating nagdedesisyon an congregation overseer para sa kongregasyon dawa ngani dai niya kinokonsulta an ibang servant o elder sa kongregasyon. Minsan siring, kan 1972, may ginibong makasaysayan na pagbabago an Namamahalang Grupo. Ano an kalabot diyan?\n14. (a) Anong bagong areglo an pinunan kan Oktubre 1, 1972? (b) Paano inaaplikar kan parakoordinar kan grupo nin kamagurangan an konseho sa Filipos 2:3?\n14 Imbes na magkaigwa nin saro sanang brother na naglilingkod bilang congregation overseer sa kada kongregasyon, manombra na man sa teokratikong paagi nin iba pang brother na nakakaabot sa kuwalipikasyon kan Kasuratan para magin Kristiyanong mga elder. Sinda an makompuwesto sa sarong grupo nin kamagurangan na mangangataman sa lokal na kongregasyon. Pinunan kan Oktubre 1, 1972 an bagong areglong iyan. Ngunyan, minamansay nin parakoordinar kan grupo nin kamagurangan na siya dai nakakalangkaw sa ibang elder kundi “mas hababa.” (Luc. 9:48, NW) Bendisyon nanggad an siring na mapakumbabang mga brother para sa pambilog na kinaban na kasararuan nin magturugang!—Fil. 2:3.\nMalinaw na madunong an satong Hadi huling tinawan niya an saiyang mga parasunod nin kinakaipuhan na mga pastor sa tamang panahon\n15. (a) Paano nakinabang an mga kongregasyon sa areglo na magkaigwa nin grupo nin kamagurangan? (b) Ano an nagpapahiling na madunong an satong Hadi?\n15 Dakulang pagpakarhay an areglo na an mga miyembro kan mga grupo nin kamagurangan magbaranga-banga sa mga responsabilidad sa kongregasyon. Isip-isipa an tulong pakinabang: Inot sa gabos, an areglong iyan nakakatabang sa gabos na elder—gurano man kagabat an mga responsabilidad sa kongregasyon—na girumdumon na marhay na si Jesus an Payo kan kongregasyon. (Efe. 5:23) Ikaduwa, sinasabi sa Talinhaga 11:14: “May kapangganahan pag dakul an parahatol.” (NW) Pag kinokonsulta kan mga elder an kada saro dapit sa mga bagay na may koneksiyon sa espirituwal na kapakanan kan kongregasyon asin pinag-iisipan an suhestiyon kan kada saro, natatabangan sindang gumibo nin mga desisyon na kauyon kan mga prinsipyo sa Bibliya. (Tal. 27:17) Binebendisyunan ni Jehova an siring na mga desisyon kaya nagigin mapanggana iyan. Ikatulo, huling igwa nin mas dakul na kuwalipikadong elder, naaasikaso kan organisasyon an nagdadakulang pangangaipo na mapangatamanan asin mapasturan an mga kongregasyon. (Isa. 60:3-5) Isip-isipa na sana—duminakul nanggad an kongregasyon sa bilog na kinaban puon sa labing 27,000 kan 1971 sagkod sa labing 113,000 kan 2013! Malinaw na madunong an satong Hadi huling tinatawan niya an saiyang mga parasunod nin kinakaipuhan na mga pastor sa tamang panahon.—Miq. 5:5.\nKUN PAANO PINAKARHAY AN PAAGI NIN PANGANGATAMAN\n1881—Tanganing magkaigwa nin kontak sa mga Estudyante sa Bibliya na nag-iistar sa sarong lugar, pinakiulayan ni Brother Russell an mga regular na nagtitiripon na impormaran an opisina kan Watch Tower kun sain sinda nagtitiripon.\n1895—Ininstruksiyunan an gabos na kongregasyon na pumili sa sainda nin mga brother na makakapaglingkod bilang mga elder.\n1919—Sa kada kongregasyon, sarong direktor sa paglilingkod an ninonombrahan kan sangang opisina. Kaiba sa mga paninimbagan niya an pag-organisar kan paghuhulit asin pagdagka sa mga tugang na makikabtang dian. May mga elder na dai nagsusuportar sa areglo nin pagkaigwa nin direktor sa paglilingkod.\n1932—Hinali na an taunan na eleksiyon nin mga elder sa kongregasyon. Imbes, nagpipili an kongregasyon nin sarong komite sa paglilingkod na kompuwesto nin mga brother na maigot na nakikikabtang sa paghuhulit asin namumuhay kauyon kan bagong akuon na pangaran na Mga Saksi ni Jehova. An saro sa sainda, na irinerekomendar kan kongregasyon, ninonombrahan kan Sosyedad o sangang opisina bilang direktor sa paglilingkod.\n1937—An mga brother na kabtang kan dakulang kadaklan puwede nang maglingkod bilang miyembro kan komite nin paglilingkod kaiba kan linahidan na mga brother.\n1938—Inaprubaran kan mga kongregasyon an sarong resolusyon na naghahagad na an gabos na congregation servant o elder nonombrahan sa teokratikong paagi. Ini an katapusan kan demokratikong eleksiyon na ginigibo sa mga kongregasyon.\nPara sa dugang pang impormasyon dapit sa makasaysayan na mga pangyayari manungod sa pagkaorganisar kan mga lingkod nin Diyos, hilingon an Jehovah’s Witnesses—Proclaimers of God’s Kingdom, pahina 204-235.\n“Ibinoboto mi an mga elder paagi sa pag-itaas kan tuong kamot. Dangan, sarong brother an minatindog para bilangon an boto.”—Sister Rose Swingle, Chicago, Illinois, E.U.A.\n“Nagigin mga Halimbawa sa Aripumpon”\n16. (a) Ano an responsabilidad kan mga elder? (b) Paano minansay kan Mga Estudyante sa Bibliya an konseho ni Jesus na ‘pasturan an mga karnero’?\n16 Kaidtong inot na mga taon kan Mga Estudyante sa Bibliya, nasabutan na kan mga elder na may responsabilidad sindang tabangan an mga kapagtubod na magdanay na lingkod nin Diyos. (Basahon an Galacia 6:10.) * Kan 1908, tinukar nin artikulo sa Watch Tower an konseho ni Jesus: ‘Pasturan an sakong [saradit na] karnero.’ (Juan 21:15-17, An Banal na Biblia) Nagsabi iyan sa mga elder: “Mahalagang marhay na panginot sa puso ta an sugo sa sato kan Kagurangnan kun dapit sa aripumpon, na tama sanang ibilang niyato na dakulang pribilehiyo na pakakanon asin atamanon an mga parasunod kan Kagurangnan.” Kan 1925, idinuon giraray kan The Watch Tower an kahalagahan nin paglilingkod bilang mga pastor paagi sa pagpagirumdom sa mga elder: “Sadiri nin Diyos an iglesya [o kongregasyon] niya, . . . asin maninimbag sa saiya an gabos na may pribilehiyong maglingkod sa mga tugang ninda.”\n17. Paano tinatabangan an mga paraataman na magin may kakayahan na mga pastor?\n17 Paano tinatabangan kan organisasyon ni Jehova an mga elder tanganing an abilidad ninda sa pagpastor magin siring sa “plata” imbes na “lansang”? Paagi sa pagtao nin pagsasanay. Kan 1959, ginibo an inot na Kingdom Ministry School para sa mga paraataman. Tinukar sa sarong pahayag sa klase an temang “Pagtao nin Personal na Atensiyon.” Dinagka an mga brother na may katungdan na “maggibo nin iskedyul para dalawon an mga parahayag sa harong ninda.” Ipinahiling sa pahayag na iyan an lain-lain na paagi na magin nakakapakusog an siring na mga pagdalaw nin mga pastor. Kan 1966, pinunan an binagong Kingdom Ministry School. Tinukar diyan an temang “Kahalagahan kan Pagpastor.” Ano an panginot na punto sa leksiyon na iyan kan klase? An mga nanginginot “maninigong mamumuton na mangataman sa aripumpon nin Diyos, pero dai pagpabayaan an saindang pamilya asin an ministeryo sa langtad.” Sa nakaagi pa sanang mga taon, may iba pang paadalan na ginibo para sa mga elder. Ano an resulta kan padagos na pagsasanay na itinatao kan organisasyon ni Jehova? Ngunyan, rinibong kuwalipikadong brother sa Kristiyanong kongregasyon an naglilingkod bilang espirituwal na mga pastor.\nPang-Kahadian na Paadalan sa Pagmiministro sa Pilipinas, 1966\n18. (a) Anong magabat na responsabilidad an ipinagkatiwala sa mga elder? (b) Taano ta namumutan ni Jehova asin ni Jesus an mahigos na mga elder?\n18 Paagi sa Hading si Jesus, ginagamit ni Jehova an mga elder para sa sarong magabat na gibuhon. Ano iyan? Panginutan an mga karnero nin Diyos sa pinakadelikadong panahon sa kasaysayan nin tawo. (Efe. 4:11, 12; 2 Tim. 3:1) Namumutan na marhay ni Jehova asin ni Jesus an mahigos na mga elder huling sinusunod ninda an konseho sa Kasuratan: ‘Pasturan nindo an aripumpon nin Diyos na nasa pangangataman nindo, na gikan sa buot, na gustong-gusto nindo, na nagigin mga halimbawa sa aripumpon.’ (1 Ped. 5:2, 3, NW) Pag-ulayan ta an duwang paagi na an Kristiyanong mga pastor nagigin halimbawa sa aripumpon asin nakakakontribwir na marhay sa katuninungan saka kagaya-gayahan kan kongregasyon.\nSARONG mag-agom na misyonero sa Asia an idinestino sa sarong kongregasyon na dakul na taon nang daing pag-uswag. Narisa ninda na mamumuton an mga tugang duman pero dai nagsusunod sa mga instruksiyon kan organisasyon. Kan magin katuod na ninda an mga parahayag, naggibo nin mga lakdang an misyonerong brother tanganing an pagkaorganisar kan kongregasyon magin kauyon kan pagkaorganisar kan mga lingkod ni Jehova sa bilog na kinaban. Ano an resulta? Sa laog nin duwang taon, nadoble an mga nag-aatender sa pagtiripon, may mga baguhan na nakikabtang na sa paghuhulit, asin labing 20 an nagpabawtismo. “Napangalas kami,” an sabi kan mag-agom. “Abunda nanggad kaming binendisyunan ni Jehova! Nauugma an gabos sa kongregasyon pag nahihiling an mga resulta kan pag-aplikar sa mga instruksiyon kan organisasyon nin Diyos.”\nKun Paano Pinapasturan nin mga Elder Ngunyan an Aripumpon nin Diyos\n19. Ano an namamatian ta pag iniibanan kita kan mga elder sa ministeryo?\n19 Inot, an mga elder naglilingkod kaiba kan mga miyembro kan kongregasyon. Sinabi kan kagsurat nin Ebanghelyo na si Lucas dapit ki Jesus: ‘Siya naglibot sa gabos na banwa asin baryo, na naghuhulit asin nagdadara kan marahay na bareta kan Kahadian nin Diyos, asin kairiba niya an [dose].’ (Luc. 8:1) Kun paanong naghulit si Jesus kaiba kan mga apostol, naghuhulit man an arugan na mga elder ngunyan kaiba kan mga kapagtubod ninda. Aram ninda na sa paggibo kaiyan, dakula an naitatabang ninda sa pagpakusog kan kongregasyon. Ano an sabuot kan mga miyembro nin kongregasyon sa siring na mga elder? Nagsabi si Jeannine, sarong sister na ma-90 anyos na: “Pag kaiba ko sa paglilingkod sa langtad an sarong elder, may oportunidad nanggad ako na makipag-ulay sa saiya asin mas mamidbid siya.” Nagsabi si Steven, sarong brother na mga 35 anyos: “Pag iniibanan ako sa pagharong-harong nin sarong elder, namamatian ko na gusto niya akong tabangan. Nauugma nanggad ako huli sa siring na tabang.”\nKun paanong hinahanap nin sarong pastor an nalagalag na karnero, nagmamaigot man an mga elder na hanapon an mga napaparayo sa kongregasyon\n20, 21. Paano maaarog nin mga elder an pastor sa parabula ni Jesus? Magtao nin halimbawa. (Hilingon man an kahon na “ Mabungang mga Pagdalaw Kada Semana.”)\n20 Ikaduwa, sinasanay kan organisasyon ni Jehova an mga elder na magmakulog sa mga napaparayo sa kongregasyon. (Heb. 12:12) Taano ta maninigo nindang tabangan an mga siring na maluya sa espirituwal, asin paano ninda maninigong gibuhon iyan? An simbag yaon sa parabula ni Jesus dapit sa pastor asin nalagalag na karnero. (Basahon an Lucas 15:4-7.) Kan mariparo kan pastor na may nawawarang karnero, hinanap niya iyan na garo baga iyan sana an karnero niya. Paano inaarog nin mga elder ngunyan an halimbawa kan pastor? Kun paanong nagdadanay na mahalagang marhay sa pastor an nalagalag na karnero, nagdadanay man na mahalagang marhay sa mga elder an mga napaparayo sa kongregasyon nin Diyos. Para sa sainda, an sarong tugang na maluya sa espirituwal garo nalagalag na karnero, kaya bakong pagsayang sana nin panahon an paghanap saka pagtabang sa saiya. Dugang pa, kun paanong nagdesisyon an pastor na ‘hanapon an nawara, sagkod na makua iyan,’ minahiro man an mga elder para hanapon asin tabangan an mga maluya.\n21 Ano an ginibo kan pastor sa parabula kan makua niya an karnero? Luway-luway niya iyan na inalsa, ‘ibinugtak sa saiyang abaga,’ asin dinara pabalik sa aripumpon. Kaagid kaiyan, an udok sa pusong kapahayagan nin pagmakulog nin sarong elder puwedeng luway-luway na makapakusog sa saro na maluya sa espirituwal asin makatabang sa saiya na bumalik sa kongregasyon. Iyan an nangyari ki Victor, sarong brother sa Aprika na nagpundong makiasosyar sa kongregasyon. Sabi niya: “Sa laog nin walong taon na inaktibo ako, padagos na nagmaigot an mga elder na tabangan ako.” Ano an nangurugnang nakapahiro sa saiya? Nagpaliwanag siya: “Sarong aldaw, dinalaw ako ni John, sarong elder na nagin kaklase ko sa Paadalan sa Paglilingkod Bilang Payunir, asin ipinahiling niya sako su nagkapirang ritrato na siya an nagkua kan nasa paadalan kami. Kadakul akong mauugmang nagirumduman kaya gustong-gusto kong mamatian giraray su kagaya-gayahan ko kaidtong naglilingkod pa ako ki Jehova.” Dai nahaloy pakadalaw ni John, nagbalik si Victor sa kongregasyon. Payunir na giraray siya ngunyan. Iyo, dakula an nagigibo kan mapagmakulog na mga elder para magin maugma kita.—2 Cor. 1:24. *\nMABUNGANG MGA PAGDALAW KADA SEMANA\nHULING napahiro kan pagmawot na tabangan an nalagalag na mga karnero, pinag-ulayan kan mga elder sa sarong kongregasyon sa Estados Unidos kun ano an magigibo ninda para tabangan an mga naparayo sa aripumpon. Napag-araman ninda na nakaistar pa sa teritoryo kan kongregasyon an mga 30 indibidwal na pirang dekada nang nagpundo sa paglilingkod ki Jehova. Kadaklan sa sainda ngunyan gurang na.\nSi Alfredo, na saro sa mga elder, nagkua nin lista kan saindang mga pangaran asin pinunan sindang dalawon. “Kada Biyernes na aga, minatuktok ako sa pinto kan istaran nin sarong inaktibo,” an istorya niya. Pag bukas kan inaktibo, pinagmamaigutan ni Alfredo na relaks na makipag-ulay, na diyan ipinapahayag niya an saiyang udok sa pusong pagmakulog. Sinasabi niya sa inaktibong brother o sister na dai nalilingawan kan kongregasyon an marahay na ginibo kaini para sa Kahadian ni Jehova. Sabi ni Alfredo, “Kan sabihon ko sa sarong inaktibong brother na gurang na kun pira su oras niya sa paghuhulit asin kun pira su magasin na naipasakamot niya kan huring bulan na nagreport siya kan paglilingkod sa langtad kan 1976, napaluha nanggad siya.” Binabasa man niya sa mga dinadalaw niya an Lucas 15:4-7, 10 dangan hinahapot sinda, “Ano an nangyayari pag minabalik sa kongregasyon an sarong nalagalag na karnero? Naggagaya-gaya si Jehova, si Jesus, asin an mga anghel—isip-isipa na sana iyan!”\nSa nag-aging duwang taon, naghihinguwa si Alfredo na tabangan an mga inaktibo. Ano an resulta kan pagtitiyaga niya? Naggaya-gaya siya kan matabangan niya an duwang brother na makiasosyar giraray sa kongregasyon. Regular na sindang nag-aatender sa pagtiripon pag Domingo. “Pag minaabot sinda sa Kingdom Hall, ako na man an napapaluha,” an sabi niya na nakangirit. “Minsan ngani nag-aatender na sa mga pagtiripon an mga inaktibong ini,” an sabi pa niya, “dinadalaw ko pa man giraray sinda pag Biyernes huling sinabi ninda sako na inaasahan ninda an pagdalaw na iyan kada semana—asin iyo man ako!”\nHuli sa Pinakarhay na Pangangataman Urog na Nagkakasararo an mga Lingkod nin Diyos\n22. Paano urog na nagkakasararo an Kristiyanong kongregasyon huli sa katanusan asin katuninungan? (Hilingon man an kahon na “ Napangalas Kami.”)\n22 Arog kan sinambit sa inutan, ihinula ni Jehova na padagos na mag-uurog an katanusan asin katuninungan kan mga lingkod nin Diyos. (Isa. 60:17) Urog na nagkakasararo an mga kongregasyon huli sa mga kuwalidad na ini. Sa anong mga paagi? Kun dapit sa katanusan, ‘si Jehova na satuyang Diyos saro sana.’ (Deut. 6:4) An matanos na mga pamantayan niya sa mga kongregasyon sa sarong nasyon bakong lain sa mga kongregasyon sa ibang nasyon. Saro sana an mga pamantayan niya sa kun ano an tama asin kun ano an sala, asin parareho iyan sa “gabos na kongregasyon kan mga banal.” (1 Cor. 14:33, NW) Huli kaini, mag-uuswag an kongregasyon solamente kun iinaaplikar an mga pamantayan nin Diyos. Kun dapit sa katuninungan, gusto kan satong Hadi na dai sana kita magkaigwa nin katuninungan sa kongregasyon kundi magin ‘mga parapatuninong’ man. (Mat. 5:9) Huli kaini, pinagmamaigutan tang gibuhon an ‘mga bagay na nakakapagpatuninong.’ Kita an inot na minahiro para maresolberan an mga dai pagkakaintindihan na kun beses nangyayari sa tahaw ta. (Roma 14:19) Paagi kaiyan, nakakatabang kita sa pagkaigwa nin katuninungan asin pagkasararo sa satong kongregasyon.—Isa. 60:18.\n23. Bilang mga lingkod ni Jehova, taano ta nauugma kita ngunyan?\n23 Kan Nobyembre 1895, kan ipaisi kan Watch Tower an inot na areglo nin pagpili nin mga elder, ipinahayag man kan mga brother na may katungdan an saindang udok sa pusong kamawutan. Ano iyan? Minawot asin ipinamibi ninda na lugod makatabang sa mga lingkod nin Diyos an bagong areglo sa organisasyon na “magkasararo tulos sa pagtubod.” Sa paggirumdom sa nakaaging mga dekada, nagpapasalamat kita na maaraman na urog nanggad kitang nagkakasararo sa pagsamba huli sa luway-luway na pagpakarhay sa pangangataman na pinapangyayari ni Jehova paagi sa satong Hadi. (Sal. 99:4) Bilang resulta, nauugma an gabos na lingkod ni Jehova ngunyan sa bilog na daga huling naglalakaw kita “sa iyo man sanang espiritu,” nagsusunod sa “iyo man sanang lakad,” asin naglilingkod na may “pagkasararo” sa ‘Diyos nin katuninungan.’—2 Cor. 12:18; basahon an Sofonias 3:9.\n^ par. 11 Ipinublikar sa librong Aid to Bible Understanding an resulta kan detalyadong pagsiyasat.\n^ par. 11 Filipos 1:1, (NW): “Si Pablo asin Timoteo, mga uripon ni Cristo Jesus, sa gabos na banal na kasaro ni Cristo Jesus na yaon sa Filipos, kaiba an mga paraataman asin ministeryal na mga lingkod.”\n^ par. 11 1 Timoteo 4:14, (NW): “Dai mo pagpabayaan an balaog na yaon sa saimo na itinao sa saimo paagi sa sarong hula kan ipatong kan grupo nin kamagurangan an saindang kamot sa saimo.”\n^ par. 16 Galacia 6:10 (An Marahay na Bareta Biblia): “Kaya sa lambang oportunidad na itao sa sato, maggibo kita nin marahay sa gabos, orog nang gayo sa kapwa nyato paratubod.”\n^ par. 21 Hilingon an artikulong “Mga Elder—‘Mga Kapwa Trabahador Para sa Satong Kagayagayahan’” sa An Torrengbantayan na Enero 15, 2013, pahina 27-31.\nAnong mga pagpakarhay sa organisasyon an pinapangyayari kan Kahadian?\nPaano an mga pagliliwat sa pangangataman sa kongregasyon nakatabang sa saimo na maglingkod sa ‘Diyos nin katuninungan’?\nAnong mga tataramon asin ginibo nin sarong elder an urog na nagpaugma sa saimo?\nPaano ka personalmenteng makakatabang na magkaigwa nin katuninungan asin pagkasararo sa kongregasyon?\nPuon sa wala patuo: Gerrit Lösch, Geoffrey Jackson, Samuel Herd, Guy Pierce, Mark Sanderson, David Splane, Anthony Morris III, Stephen Lett\nKUN PAANO INAASIKASO KAN NAMAMAHALANG GRUPO AN INTERESES KAN KAHADIAN\nAN NAMAMAHALANG Grupo kan Mga Saksi ni Jehova kompuwesto nin mga brother na linahidan na mga lingkod ni Jehova Diyos. Bilang grupo, sinda an minakompuwesto sa “maimbod asin mapagmansay na uripon.” (NW) Sinda an may paninimbagan sa pagtao nin espirituwal na kakanon asin paggiya saka pagdagka sa mga tugang sa bilog na daga na maghulit kan Kahadian.—Mat. 24:14, 45-47.\nNagmimiting an Namamahalang Grupo kada semana, na parating Miyerkules. Huli kaini, iriba sindang naglilingkod na may pagkasararo. (Sal. 133:1) An mga miyembro kaini naglilingkod man sa lain-lain na komite. Sa pag-asikaso sa intereses kan Kahadian, an kada komite may kanya-kanyang pinangangatamanan. Uni an sumaryo kan mga responsabilidad ninda.\nAn mga miyembro kaini an nangangataman sa mga bagay may koneksiyon sa ley siring man sa paggamit kan media kun kaipuhan para ipaabot an tamang impormasyon dapit sa mga paniniwala ta. Inaasikaso man ninda an pagtabang sa mga tugang sain man sa kinaban pag may mga kalamidad, persekusyon, asin iba pang emerhensiya.\nIni an nangangataman sa mga areglo para sa pisikal asin espirituwal na kapakanan saka pagtabang sa mga miyembro nin pamilyang Bethel sa bilog na daga. Pinangangatamanan kaini an pagpili asin pag-imbitar nin bagong mga miyembro kan pamilyang Bethel saka sinisimbag an mga hapot dapit sa saindang paglilingkod sa Bethel.\nIni an nagdidirehir sa pag-imprenta asin pagpadara nin mga literatura sa bilog na kinaban. Ini an nangangataman sa mga imprentahan asin propyedad na sadiri saka ginagamit kan lain-lain na korporasyon kan mga Saksi, siring man sa gabos na konstruksiyon sa bilog na kinaban, kaiba na an pagtugdok nin mga Kingdom Hall. Iinaareglo kaini kun paano pinakamarahay na magagamit an pondo na idinodonar para sa gibuhon na pang-Kahadian.\nIni an nangangataman sa gabos na bagay may koneksiyon sa pag-ebanghelyo asin mga kongregasyon, parahayag, payunir, elder, nagbibiyaheng paraataman, saka misyonero. Kabilang sa dakul na bagay na dinidirehiran kaini an gibuhon kan mga Hospital Liaison Committee.\nIni an nangangataman sa pagtutukdong itinatao sa mga asembleya, kumbensiyon, asin pagtiripon kan kongregasyon. Nasa pangangataman man kaini an Gilead School, School for Kingdom Evangelizers, asin Paadalan sa Paglilingkod Bilang Payunir, siring man an iba pang paadalan. Dinidirehiran man kaini an pagpreparar kan An Satong Kristiyanong Pamumuhay Asin Ministeryo—Workbook Para sa Pagtiripon. Ini man an nangangataman sa paggibo nin mga audio asin video.\nIni an nagdidirehir sa pag-andam nin espirituwal na kakanon na imprentado saka nasa elektronikong format para sa mga kapagtubod asin sa publiko. Ini man an nag-aasikaso kan Web site kan organisasyon asin nangangataman sa pagtradusir sa bilog na daga. Saro pa, ini an nagsisimbag kan mga hapot dapit sa kahulugan nin partikular na mga teksto asin punto na nasa mga publikasyon.\nSi Jehova Sarong Organisadong Diyos\nPaano ipinapahiling kan pagkasaysay dapit sa suanoy na Israel asin inot na siglong Kristiyano na an mga lingkod ni Jehova sa daga ngunyan magigin organisado?\nKuyugon an mga Pastor ni Jehova\nNinombrahan kan banal na espiritu an Kristiyanong mga paraataman para pasturan an kongregasyon nin Diyos. Taano ta maninigong maghinanyog sa sainda an mga karnero?\nMagkairiba sa Pag-atubang sa Katapusan kan Daan na Kinaban\nApat na halimbawa sa Bibliya an nagpapahiling kan kahalagahan kan pagkasararo, asin kun taano ta magigin lalong mahalaga iyan sa maabot na panahon.


Istorya nin Buhay: Nawaran nin Ama—Nakanumpong nin Ama\nBASAHON SA Afrikaans Albanian Aleman American Sign Language Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Danish Drehu Dutch Efik Español Estonian Ewe Fijian Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nNawaran nin Ama—Nakanumpong nin Ama\nIsinaysay ni Gerrit Lösch\nNAMUNDAG an sakong ama sa Graz, Austria, kan 1899, kaya hoben pa siya kan Giyera Mundiyal I. Pinirit siyang magsuldados sa armi kan Alemania dai nahaloy pagkatapos pumutok an Giyera Mundiyal II kan 1939. Nagadan siya kan 1943 mantang nakikipaglaban sa Rusia. Kaya, makamumundo, dos anyos pa sana ako kan mawaran ako nin ama. Dai ko lamang siya namidbid, kaya talagang hinahanap-hanap kong magkaigwa nin ama, lalo na pag nahihiling kong may ama an kadaklan sa mga aking lalaki sa eskuwelahan mi. Pag-abot nin panahon, kan ako tin-edyer na, naranga ako kan maaraman ko an manungod sa satong Ama sa langit, sarong Ama na nakakalabi sa gabos na dai magagadan.—Hab. 1:12.\nMGA EKSPERYENSIYA KAIBA KAN MGA BOY SCOUT\nKan ako aki pa\nKan ako siyete anyos, nagin miyembro ako kan Boy Scouts youth movement. An Boy Scouts sarong pambilog na kinaban na organisasyon na inestablisar kan 1908 sa Gran Britania ni Robert Stephenson Smyth Baden-Powell, sarong tenyente heneral kan armi kan Britania. Kan 1916, inestablisar niya an Wolf Cubs (o Cub Scouts) para sa mas hoben na mga aking lalaki na kaedad ko.\nGustong-gusto ko an mga pagkamping sa probinsiya sa katapusan kan semana—pagturog sa tolda, pagsulot nin uniporme, asin pagmartsa kasabay kan tanog nin bombo. Ugmahon ako kun kaiba ko an ibang mga Boy Scout mantang nagkakarantahan pag banggi sa palibot nin campfire asin nagkakarawat sa kadlagan. Dakul man kaming nanudan manungod sa natural na kapalibutan, kaya mas napahalagahan ko an mga ginibo kan satong Kaglalang.\nDinadagka an mga Boy Scout na gumibo nin karahayan kada aldaw. Iyan an motto ninda. Tinitino mi an lambang saro paagi sa pagsabing “Pirming Handa.” Nagustuhan ko ini. Sa grupo mi na may labing sanggatos na aking lalaki, mga kabanga an Katoliko asin an kabanga Protestante, saka may sarong Budista.\nPuon 1920, an mga Boy Scout nagkaigwa nin internasyonal na mga pagtiripon, o jamboree, na ginigibo kada pirang taon. Nakaiba ako sa ikapitong World Scout Jamboree sa Bad Ischl, Austria, kan Agosto 1951. Kan Agosto 1957, nakaiba man ako sa ikasiyam na World Scout Jamboree sa Sutton Park na harani sa Birmingham, England, na inatenderan nin mga 33,000 na Boy Scout hali sa 85 kadagaan. Siring man, mga 750,000 an nagbisita samo sa jamboree, kaiba na si Reyna Elizabeth kan England. Para sako, saro na idtong pambilog na kinaban na kasararuan nin magturugang. Dai ko lamang hinuna na magigin kabilang palan ako sa mas dakulang kasararuan nin magturugang—sarong espirituwal na kasararuan.\nPRIMERONG MAKAMIDBID NIN SARONG SAKSI NI JEHOVA\nSi Rudi Tschiggerl na sarong pastry chef an inot na nagpatotoo sako\nPatapos na an training ko kan tigsuli kan 1958 bilang waiter sa Grand Hotel Wiesler sa Graz, Austria, kan impormal na magpatotoo sa sako an katrabaho kong si Rudolf Tschiggerl na sarong pastry chef. Dai ko pa lamang nadangog kaidto an manungod sa katotoohan. Inot niyang ipinakipag-ulay sako an doktrinang Trinidad asin sinabi niya na dai iyan itinutukdo kan Bibliya. Idinepensa ko an Trinidad asin gusto kong patunayan na sala siya. Suno ko an ugali kan katrabaho ko kaya gusto ko siyang kumbinsiron na bumalik sa pagigin Katoliko.\nIkinua ako nin Bibliya ni Rudolf, na inaapod mi man na Rudi. Sinabi ko saiya na an gusto ko idtong bersiyon nin Katoliko. Binasa ko iyan, asin paghaloy-haloy narisa kong may isinalipit diyan si Rudi na tract na inimprenta kan Watchtower Society. Dai ko iyan nagustuhan ta pagmati ko isinurat an babasahon na iyan na garo baga tama pero bako man. Pero, gusto ko pa man giraray makipag-ulay sa saiya manungod sa Bibliya. Nasabutan iyan ni Rudi kaya dai na siya nag-alok sako nin ano man na babasahon. Sa laog nin tulong bulan, nag-uulay kami paminsan-minsan manungod sa Bibliya na sa parati inaabot nin matanga.\nKan matapos ko an pag-aprentis sa hotel sa ginikanan kong banwaan na Graz, pinaeskuwela pa ako kan sakong ina sa sarong eskuwelahan para sa hotel management na yaon sa Bad Hofgastein, sarong banwaan harani sa kababan kan Alps. May koneksiyon an eskuwelahan na iyan sa Grand Hotel sa Bad Hofgastein, kaya kun beses, nagtatrabaho ako sa hotel tanganing madagdagan an eksperyensiya ko.\nDINALAW NIN DUWANG MISYONERA\nPinunan akong tukduan sa Bibliya ni Ilse Unterdörfer asin Elfriede Löhr kan 1958\nIpinadara ni Rudi an bago kong adres sa sangang opisina sa Vienna, na itinao man kan opisina sa duwang misyonera na si Ilse Unterdörfer asin Elfriede Löhr. * Sarong aldaw, sinabihan ako kan receptionist kan hotel na may duwang babayi na nasa lunadan sa luwas asin gusto ninda akong makaulay. Nagngalas ako ta dai ko man sinda midbid. Pero, nagluwas ako tanganing aramon kun siisay sinda. Kan huri, naaraman kong tagahatod sinda nin mga literatura kan mga Saksi kan panahon kan mga Nazi sa Alemania kan ipagbawal an gibuhon duman bago an Giyera Mundiyal II. Bago pa man magpuon an giyera, dinakop na sinda kaidto kan mga secret police (Gestapo) na Aleman asin dinara sa kampo de konsentrasyon sa Lichtenburg. Dangan, kan giyera, ibinalyo sinda sa kampo sa Ravensbrück, harani sa Berlin.\nHaros kaedad kan sakong ina an duwang sister kaya talagang iginagalang ko sinda. Iyan an dahilan kaya habo kong masayang an panahon ninda sa pakikipag-ulay sa sako ta tibaad pakalihis sana nin pirang semana o bulan, sabihon ko sainda na habo ko nang ipagpadagos iyan. Kaya sinabi ko sa sainda na tawan na sana ninda ako nin lista nin mga teksto manungod sa doktrina kan Katoliko na apostolic succession. Sinabi ko sa sainda na ipapakipag-ulay ko iyan sa samong padi. Paghuna ko maaaraman ko na an katotoohan pag ginibo ko ini.\nPAKANUOD MANUNGOD SA TOTOONG BANAL NA AMA SA LANGIT\nSinasabi sa katukduan kan Romano Katoliko na apostolic succession na dagos-dagos an pagsalihid kan mga papa puon pa ki apostol Pedro. (Sala an interpretasyon kan simbahan sa mga tataramon ni Jesus sa Mateo 16:18, 19.) Hinihingako man kan Katolisismo na dai nasasala an papa kun manungod sa doktrina pag nagtataram ini sa ex cathedra, o sa saiyang opisyal na katungdan. Naniniwala ako diyan asin inisip ko na kun an papa, na inaapod kan mga Katoliko na Banal na Ama, dai nasasala sa itinutukdong mga doktrina asin sinasabi niyang totoo an Trinidad, kun siring, siguradong totoo man nanggad iyan. Pero kun nasasala siya, puwedeng sala man an doktrinang iyan. Kaya bakong makangangalas na para sa dakul na Katoliko, an apostolic succession an pinakamahalagang katukduan, huling nakadepende diyan an pagigin tama o sala kan iba pang katukduan kan Katoliko!\nKan kaulayon ko an padi, dai niya masimbag an mga hapot ko, pero may kinua siyang libro nin Katolikong doktrina na nagtutukar dapit sa apostolic succession. Dinara ko iyan sa harong, arog kan sabi niya, binasa iyan, asin nagbalik ako saiya na mas dakul na an hapot. Sa katapos-tapusi, huling dai masimbag kan padi an mga hapot ko, sinabi niya: “Dai taka makukumbinsir, asin dai mo man ako makukumbinsir. . . . Makua mo man lugod an simbag sa mga hapot mo!” Habo na niyang makipag-ulay pa sa sako.\nKan pagkakataon na idto, andam na akong makipag-adal nin Bibliya ki Ilse asin Elfriede. Dakul sindang itinukdo sa sako manungod sa totoong Banal na Ama sa langit, si Jehova Diyos. (Juan 17:11) Mayo pang kongregasyon kaidto sa lugar mi, kaya an duwang sister na ini an nagkokondukta nin mga pagtiripon sa harong nin sarong interesadong pamilya. Dikit sana an nag-aatender. An duwang sister an nagtutukar kan kadaklan sa mga materyal sa pagtiripon ta dai pang bawtisadong brother na manginginot. Paminsan-minsan, may brother na minaabot hali sa ibang lugar tanganing magtao kan pampublikong pahayag sa sarong inarkilang lugar.\nINOT NA PAKIKIKABTANG SA MINISTERYO\nPinunan ni Ilse asin Elfriede an pag-Bible study sako kan Oktubre 1958, asin nabawtismuhan ako pakalihis nin tulong bulan kan Enero 1959. Bago ako mabawtismuhan, hinapot ko sinda kun puwede akong umiba sa sainda sa pagharong-harong tanganing mahiling ko kun paano ginigibo an paghuhulit. (Gui. 20:20) Pagkatapos kan inot kong pag-iba sa sainda, naghapot ako kun puwede akong magkaigwa nin sadiri kong teritoryo. Iinasignar ninda sako an sarong baryo asin solo akong naghaharong-harong asin nagdadalaw liwat sa mga interesado. An inot kong nakapartner sa pagharong-harong iyo an paraataman nin sirkito na nagdalaw sa samo.\nKan 1960, pagkatapos kong mag-adal nin hotel management, nagpuli ako sa lugar mi tanganing purbaran na tabangan an mga paryente ko na makanuod nin katotoohan sa Bibliya. Maski ngani mayo pa sa sainda ngunyan an nasa katotoohan, minsan paano nagpapahiling nin interes an nagkapira sa sainda.\nAN BUHAY SA BILOG NA PANAHON NA PAGLILINGKOD\nKan ako labing 20 anyos\nKan 1961, binasa sa mga kongregasyon an mga surat kan sangang opisina na nag-eengganyar sa mga tugang na magpayunir. Soltero ako saka makusog an hawak ko, kaya naisip ko na mayo akong rason na dai magpayunir. Kinaulay ko an samong paraataman sa sirkito na si Kurt Kuhn kun ano an masasabi niya kun matrabaho pa ako nin pirang bulan tanganing makabakal nin awto na magagamit ko sa pagpapayunir. An simbag niya: “Kinaipuhan daw ni Jesus saka kan mga apostol nin awto tanganing makapaglingkod nin bilog na panahon?” Nakatabang nanggad iyan sa sako na makapagdesisyon! Nagplano tulos akong magpayunir. Pero, huling 72 na oras akong nagtatrabaho kada semana sa sarong hotel na may restawran, kaipuhan ko ngunang gumibo nin mga pagbabago.\nHinapot ko an sakong boss kun tutugutan niya akong magtrabaho nin 60 oras. Nagtugot siya asin pareho pa man giraray an suweldo ko. Pakalihis nin dikit na panahon, hinapot ko siya kun puwedeng 48 oras na sana ako matrabaho kada semana. Nagtugot giraray siya asin pareho pa man giraray an suweldo ko. Sunod, hinapot ko siya kun tutugutan niya akong magtrabaho na sana nin 36 na oras kada semana, o 6 na oras sa 6 na aldaw, asin nagtugot giraray siya. An makangangalas ta pareho pa man giraray an suweldo ko! Garo baga habo niya talaga akong maghali. Kaya sa iskedyul na iyan, nakapagpayunir na ako. Kan panahon na idto, an kahagadan sa payunir 100 na oras kada bulan.\nPakalihis nin apat na bulan, ninombrahan akong magin espesyal payunir asin congregation servant sa sarong sadit na kongregasyon sa probinsiya nin Carinthia, sa banwaan nin Spittal an der Drau. An kahagadan sa espesyal payunir kaidto 150 oras kada bulan. Mayo akong kapartner na payunir, pero pinapahalagahan kong marhay an suporta sa sako sa ministeryo nin sarong sister na si Gertrude Lobner, na iyo an assistant congregation servant. *\nMARIKAS NA PAGBABAGO NIN MGA ASIGNASYON\nKan 1963, naimbitaran akong maglingkod sa sirkito. Kun beses, nagsasakay ako sa tren pag mabalyo nin mga kongregasyon, dara an magabat na mga maleta. Mayong lunadan an kadaklan na tugang, kaya daing nagsusundo sako sa istasyon kan tren. Tanganing dai isipon na “nagpapasikat” ako, habo kong mag-taxi, kaya naglalakaw ako pasiring sa dadagusan ko.\nKan 1965, soltero pa ako kaidto, naimbitaran akong mag-adal sa ika-41 klase kan Paadalan nin Gilead. Mayo man nin agom an dakul sa mga kaklase ko. Nasurpresa akong marhay kan maggradwar kami ta inasignar ako pabalik sa pinaghalian kong nasyon na Austria tanganing ipadagos an paglilingkod sa sirkito. Pero, bago maghali sa Estados Unidos, apat na semana akong pinaiba sa sarong paraataman nin sirkito. Nagpapasalamat akong marhay ta nakaibanan ko sa paglilingkod si Anthony Conte, sarong mamumuton na tugang na namumutan man an ministeryo asin epektibong marhay diyan. Naglingkod kami sa lugar nin Cornwall sa amihanan na parte kan New York.\nKan ikinasal kami\nPag-abot ko sa Austria, inasignar ako sa sarong sirkito kun sain ko namidbid si Tove Merete, sarong magayon na daraga. Pinadakula siya sa katotoohan puon pa kan siya singko anyos. Pag naghahapot an mga tugang kun paano kami nagkamidbidan, pasuba ming sinasabing, “An sangang opisina an nag-areglo kaiyan.” Ikinasal kami pakalihis nin sarong taon, kan Abril 1967, asin inaprubaran kaming magpadagos sa pansirkitong gibuhon.\nKan suminunod na taon, narealisar ko paagi sa dai na kutana maninigong kabuutan ni Jehova na inampon niya ako bilang espirituwal na aki. Iyan an kapinunan kan espesyal na relasyon ko sa sakong langitnon na Ama saka sa gabos na, uyon sa Roma 8:15, ‘nag-aapod: “Abba, Ama!”’\nNagpadagos kami ni Merete sa pansirkito saka pandistritong gibuhon sagkod 1976. Pag panahon nin tiglipot, kun beses kaipuhan ming magturog sa maliputon na kuwartong daing heater. Sarong beses, pagmata mi, nagtagas asin nagyelo an itaas na parte kan tamong mi sa lipot kan samong hinangos! Kaya nagdadara na kami nin sadit na de-kuryenteng heater tanganing makaya mi an lipot kun banggi. Sa ibang lugar, kun kaipuhan ming magkasilyas pag banggi naglalakaw kami sa niyebe pasiring sa kasilyasan na sa parati linalaog nin malipot na duros. Mayo man kaming sadiring apartment, kaya pag Lunes parating nasa harong pa kami kan pigdagusan mi kan semanang iyan. Dangan, Martes na aga na kami nagbibiyahe pasiring sa sunod na kongregasyon.\nNauugma akong sabihon na sa laog nin dakul na taon, nagin dakulang suporta sa sako an namumutan kong agom. Gustong-gusto niyang maglingkod sa langtad, asin dai ko lamang siya pinirit na maghulit. Namumutan man niya an mga tugang saka nagmamakulog siyang marhay sa iba. Dakulang tabang nanggad siya sako.\nKan 1976, inimbitaran kaming maglingkod sa sangang opisina kan Austria sa Vienna, asin ninombrahan akong magin miyembro kan Branch Committee. Kan panahon na idto, an sangay nin Austria an nangangataman sa gibuhon sa nagkapirang nasyon sa Sirangan na Europa asin nag-oorganisar kan pasekretong paghatod nin mga literatura sa mga nasyon na idto. Pinanginutan ini ni Brother Jürgen Rundel, sarong mapamaaging tugang. Nagkapribilehiyo akong makatrabaho siya asin kan huri, inasignar sa sako an pangangataman sa gibuhon na pagtradusir sa sampulong lengguwahe sa Sirangan na Europa. Si Jürgen asin an agom niyang si Gertrude padagos na maimbod na naglilingkod bilang espesyal payunir sa Alemania. Puon 1978, an sangay kan Austria nag-phototypeset asin nag-imprenta nin mga magasin sa anom na lengguwahe gamit an sarong sadit na offset press. Nagpadara man kami nin mga subskripsiyon sa manlain-lain na nasyon na nagre-request kaiyan. Si Otto Kuglitsch, na naglilingkod ngunyan kaiba kan agom niyang si Ingrid sa sangang opisina sa Alemania, an nanginot sa mga gibuhon na ini.\nSa Austria, napurbaran ko an dakul na paagi nin pagpapatotoo, kaiba an paghuhulit sa tinampo\nAn mga tugang sa Sirangan na Europa nag-imprenta man nin literatura sa sadiri nindang nasyon gamit an mga mimeograph machine o nag-imprenta nin materyal hali sa film. Pero, kaipuhan ninda an suporta kan mga tugang hali sa ibang nasyon. Prinotektaran ni Jehova an aktibidad na ini. Sa sangay, namutan mi an mga tugang na dakul na taon nang naglilingkod dawa may pagbabawal asin masakit an kamugtakan.\nESPESYAL NA PAGBISITA SA ROMANIA\nKan 1989, nagkapribilehiyo akong ibanan sa Romania si Brother Theodore Jaracz na sarong miyembro kan Namamahalang Grupo. An katuyuhan mi iyo na tabangan an sarong dakulang grupo nin mga tugang na bumalik sa organisasyon. Puon kan 1949, pinutol ninda an koneksiyon ninda sa organisasyon huli sa manlain-lain na dahilan asin nagbilog sinda nin sadiri nindang mga kongregasyon. Pero, padagos sindang naghuhulit asin nagbabawtismo. Nabilanggo man sinda huli sa pagigin neutral ninda, arog kan mga tugang na kabtang kan organisasyon na aprubado kan pambilog na kinaban na opisina. Bawal pa man giraray kaidto an gibuhon sa Romania, kaya pasekreto kaming nagmiting sa harong ni Brother Pamfil Albu, kaiba an apat na nanginginot na elder asin an mga representante kan aprubadong Romania Country Committee. May iniba man kaming parainterpretar hali sa Austria, si Rolf Kellner.\nSa ikaduwang banggi kan pag-urulay, kinumbinsir ni Brother Albu an apat niyang kapwa elder na bumalik sa organisasyon kan sabihon niyang, “Kun dai ta ini gibuhon ngunyan, tibaad mayo nang ibang pagkakataon.” Pagkatapos, mga 5,000 na tugang an napabilang giraray sa organisasyon. Kapangganahan nanggad ini para ki Jehova asin kadaugan nanggad ki Satanas!\nSa pagtatapos kan 1989, bago bumagsak an Komunismo sa Sirangan na Europa, inimbitaran kaming mag-agom kan Namamahalang Grupo na magbalyo sa pambilog na kinaban na opisina sa New York. Ikinabigla ming marhay ini. Naglingkod kami sa Brooklyn Bethel kan Hulyo 1990. Kan 1992, ninombrahan ako bilang paratabang sa Service Committee kan Namamahalang Grupo, asin puon kan Hulyo 1994, nagkapribilehiyo akong maglingkod bilang miyembro kan Namamahalang Grupo.\nPAGGIRUMDOM SA NAKAAGI ASIN PAGTANAW SA PUTURO\nKaming mag-agom sa Brooklyn, New York\nHaloy nang panahon an uminagi kan ako magin waiter sa sarong hotel. Ngunyan, may pribilehiyo akong makikabtang sa pag-andam asin pagtao nin espirituwal na kakanon sa satong pambilog na kinaban na kasararuan nin magturugang. (Mat. 24:45-47) Pag ginigirumdom ko an labing 50 taon nin espesyal na bilog na panahon na paglilingkod, nauugma asin nagpapasalamat akong marhay sa bendisyon ni Jehova sa satong pambilog na kinaban na kasararuan nin magturugang. Gustong-gusto kong mag-atender sa satong internasyonal na mga kumbensiyon na diyan idinuduon an pakanuod dapit sa satong Ama sa langit, si Jehova, asin sa katotoohan sa Bibliya.\nIpinapamibi ko na minilyon pang tawo an maadal nin Bibliya, maako kan katotoohan, asin malingkod ki Jehova kaiba kan satong pambilog na kinaban na Kristiyanong kasararuan nin magturugang. (1 Ped. 2:17) Linalauman ko man na mahiling hali sa langit an pagbuhay liwat digdi sa daga, asin na manumpungan an sakuyang ama. Inaasahan kong siya, an sakong ina, asin an iba ko pang namumutan na mga paryente gabos gugustuhon na sumamba ki Jehova sa Paraiso.\nLinalauman kong mahiling hali sa langit an pagbuhay liwat digdi sa daga, asin na manumpungan an sakuyang ama\n^ par. 15 Hilingon an istorya kan buhay ninda sa isyu kan The Watchtower na Nobyembre 1, 1979.\n^ par. 27 Ngunyan, imbes na congregation servant asin assistant congregation servant, sarong parakoordinar asin sarong sekretaryo an ninonombrahan sa lambang grupo nin kamagurangan.


ETHER TSAPTER 11\nMga giyera, pag-iiriwal-iwal, asin karigsokan iyo an nagdominar sa buhay kan mga Jaredita--- An saindang mga propeta naghula nin sagad na kapahamakan nin mga Jaredita laen lang kun sinda magsosolsol--- An mga katawohan nagsikwal sa mga tataramon kan mga propeta.\nAsin nagkaigwa man sa panahon ni Com nin mga propeta, asin nagparapropesiya nin kapahamakan kan dakulaon na mga katawohan laen lang kun sinda magsosolsol, asin magbalik sas Kagurangnan, asin bayaan an saindang mga panggagadan asin karigsokan.\n2 Asin ini nangyaring naglipas na an mga propeta pinagsisikwal nin mga katawohan, asin sinda nagdurulag pasiring ki Com para sa proteksiyon, nin huli ta an mga katawohan nagmawot na destrosohon sinda.\n3 Asin sinda nagpropesiya ki Com nin kadakul na mga bagay; asin siya pinagbendisyunan sa bilog na katadaan kan saiyang mga aldaw.\n4 Asin siya namuhay sa marhay na pagkagurang sa edad, asin nagkaigwang ake na si Shiblom; asin si Shiblom naghade bilang saiyang karibay. Asin an tugang na lalake ni Shiblom nagrebelde kontra saiya, asin nagpopoon na magkaigwa nin sarong grabe na gayong giyera sa bilog na kadagaan.\n5 Asin ini nangyaring naglipas na an tugang na lalake ni Shiblom nagkausa na an gabos na propeta na nagpropesiya nin kapahamakan sa mga katawohan dapat na paggaradanon;\n6 Asin nagkaigwa nin dakulang kalamidad sa bilog na kadagaan, nin huli ta sinda nagpatotoo na sarong dakulang sumpa an maabot sa kadagaan, asin man sa mga katawohan, na magkakaigwa nin sarong dakulaon na kapahamakan sa pag-iriba ninda, ini sarong pangyayari na dae pa nangyari sa lalawgon nin kinaban, asin an saindang mga tulang magigin arog sa mga tambak nin daga sa lalawgon nin kadagaan lane lang kun sinda magsosolsol kan saindsang karigsokan.\n7 Asin sinda dae nagdarangog sa boses nin Kagurangnan, nin huli kan saindang maririgsok na mga kumbinasyon; kun baya, nagkaigwa nin pagpopoon nin mga giyera asin pagralaban-laban sa bilog na kadagaan, asin man nin kadakul na taggutom asin mga peste, na tangani baya nagkaigwa nin sarong dakulang kapahamakan, ini sarong pangyayari na dae pa nabantog sa lalawgon nin kinaban; asin an gabos na ini nangyaring naglipas sa mga aldaw nin Shiblom.\n8 Asin an mga katawohan nagpoon na magsosolsol kan saindang mga kadaendatahan; asin habang ginigibo ninda ini an Kagurangnan nagkaigwa nin pagkaherak sainda.\n9 Asin ini nangyaring naglipas na si Shiblom ginadan, asin si Seth pinadara sa pagkasakop, asin nag-erok sa pagkasakop sa bilog niyang mga aldaw.\n10 Asin ini nangyaring naglipas na si Ahah, an saiyang akeng lalake, nabawi an kahadean; asin siya naghade sa mga katawohan sa bilog niyang mga aldaw. Asin siya nakagibo nin gabos na manera nin kadaendatahan sa saiyang mga aldaw, na sa paaging ini siya nagkausang nakapagpabulos nin grabeng dugo; asin naghalipot an saiyang mga aldaw.\n11 Asin si Ethem, bilang sarong kamako-apoan ni Ahah, iyo an nagkapot nin kahadean, asin siya man guminibo nin bagay na maririgsok sa saiyang mga aldaw.\n12 Asin ini nangyaring naglipas na sa mga aldaw ni Ethem nagkaigwa nin kadakul na mga propeta, asin nagpropesiya giraray sa mga katawohan; iyo, sinda nagpropesiya na an Kagurangnan iyong gayo an magdedestroso sainda gikan sa lalawgon kan kinaban laen lang kun sinda magsosolsol kan saindang mga kadaendatahan.\n13 Asin ini nangyaring naglipas na an mga katawohan pinagpatagas an saindang mga puso, asin habong magdarangog kan saindang mga tataramon; asin an mga propeta nagmurundo asin nagrayo gikan sa pag-iriba nin mga katawohan.\n14 Asin ini nangyaring naglipas na si Ethem naggigibo nin paghuhukom sa karigsokan sa bilog niyang mga aldaw; asin siya nagkaigwang ake na si Moron. Asin ini nangyaring naglipas na si Moron naghade bilang saiyang karibay; asin si Moron naggibo nin bagay na maririgsok sa atubangan nin Kagurangnan.\n15 Asin ini nangyaring naglipas na nagkaigwa nin sarong rebelyon sa pag-iriba nin mga katawohan, nin huli sa sikretong mga kumbinasyon na pinagpakusog tanganing makakapot nin kapangyarihan asin kaganahan; asin nagkaigwa nin sarong makusog na tawo sa pag-iriba ninda na yaon sa kadaendatahan, asin nakipaggiyera ki Moron, na sa paaging ini saiyang naagaw an kabangaan nin kahadean; asin saiyang pinagmantine an kabangaan kan kahadean sa kadakul na mga taon.\n16 Asin ini nangyaring naglipas na si Moron an nakadaog saiya, asin naagaw an kahadean giraray.\n17 Asin ini nangyaring naglipas na nagkaigwa nin saro pang makusog na tawo; asin siya sarong kamako-apoan kan tugang na lalake ni Jared.\n18 Asin ini nangyaring naglipas na saiyang nadaog si Moron asin naagaw an kahadean; kun baya, si Moron namuhay sa laog nin pagkasakop sa bilog na katadaan kan saiyang mga aldaw; asin siya nagkaigwa nin ake na si Coriantor.\n19 Asin ini nangyaring naglipas na si Coriantor namuhay sa laog nin pagkasakop sa bilog niyang mga aldaw.\n20 Asin sa mga aldaw ni Coriantor nagkaigwa man nin kadakul na mga propeta, asin nagpropesiya nin kadakul asin makangalason na mga bagay, asin nag-agyat nin pagsosolsol sa mga katawohan, asin laen lang na sinda magsorolsol an Kagurangnang Diyos maggigibo nin paghuhukom kontra sainda pasiring sa saindang dagos na kapahamakan;\n21 Asin na an Kagurangnang Diyos magpapadara o magdadara nin ibang mga katawohan tanganing pagsadirehon an kadagaan, sa paagi kan saiyang kapangyarihan, na arog sa manera na saiyang pinagdara an saindang mga ama.\n22 Asin sinda nanikwal kan gabos na mga t ataramon nin mga propeta, nin huli kan saindang sikretong sosyedad asin maririgsok na karumputan.\n23 Asin ini nangyaring naglipas na si Coriantor nagkaigwa nin ake na si Ehter, asin siya nagadan, nakapamuhay sa laog nin pagkasakop sa bilog niyang mga aldaw.\n# posted by Unknown @ 7/12/2006 10:40:00 AM


Marampahog na tulay rinibayan Bailey Bridge\nBAILEY BRIDGE, pighidaling pigkabit kan DPWH sa magagaba nang Sinibaan Bridge nganing buksan na sa pagagi nin mga light vehicle haling Manila asin Bicol. (Ernie Marfil)\nCabusao, Camarines Sur. Nahali na si kahaditan kan lokal na gobierno sa banwaan na ini sa pamamayo ni Alcalde Weng Sabalbero sa namemeligrong magrampahog na Sinibaan Bridge matapos iinstelar na digdi kan DPWH Bicol an Bailey Bridge.\nDai ngani nagsarong semana pataposon kasuodma an pagkabit kan Bailey Bridge nganing agihan kan magigian na vehiculos na may rutang Manila asin Bicol envez na mag-agi sa Andaya Highway nganing dai magkaigwa nin pagkagurobot kan trafico mantang nagpapadagos an reblocking project sa Barangay Beguito Viejo, Libmanan, Camarines Sur asin mga purotol-putol na reblocking project puon sa Sipocot sundo sa Lupi, CamSur.\nAn Bailey Bridge pigbugtak sana sa ibabaw kan marampahog nang tulay alagad sinabi kan DPWH Bicol dai man ining peligro mantang aagihan sana kan mga light vehicles.\nSinabi ni Engr. Ehla Arejola, jefe kan Construction Division kan DPWH Bicol an reblocking project sa Beguito Viejo matatapos sa Marso 2020 alagad mayong pigtalaan kun nuarin matatapos sa Andaya Highway.\nSi Director Virgilio Eduarte kan DPWH Bicol iyo an nagpangako kan Bailey Bridge ki Usec Marvel Clavecilla sa ginibong emergency meeting kan Traffic Management Task Force sa paghanap nin solusyon sa problema sa bulos kan trafico sa Andaya Highway.\nAn Sinibaan Bridge naggagatak na an abaga kaini kan agihan nin heavy vehicles haling Manila asin Bicol kan magkaigwa nin problema sa trafico sa Andaya Highway.\nIbinawal kan LGU an pagagi kan mga truck asin bus sa Cabusao nin huli ta naggagatak na an abaga kan tulay alagad sa ngonian binugtakan na nin Bailey Bridge kan DPWH Bicol.\nSa ngonian nagdesisyon an task force na an viajeng pasiring sa Manila maagi sa Libmanan-Sipocot-Daet-Sta. Elena mientras na si south bound cars maaging Andaya Highway alagad dapat magliko pawala pagagi sa highway sa Sipocot asin maagi sa Cabusao-Libmanan pasiring sa Ciudad nin Naga. (dpa)


SA PANGAPUDAN KAN DA SA PLGUs: Capitolyo mabakal paroy kan mga paraoma\nPili, Camarines Sur – Suportado kan Capitolyo Provincial kan Camarines Sur an pangapudan kan Departamento de Agricultura (DA) na magtagama nin fondo tanganing magbakal kan paroy nin paraoma na apektado kan hababang presyo kasunod kan pag-epekto kan Acta Republica No. 11203 (Rice Tariffication Law).\nAlagad an Amihan Organisasyon ng Kababaihan Magsasaka sa pamamayo ni Tess Cielo nagsabi na saindang aaramon kun nuarin iimplementar kan Capitolyo Provincial o sagcod sana sa plano.\nSi OIC Regional Executive Director Rodel P. Tornilla kan DA Bicol dai palang nahahaloy pig-imbitaran sa sarong miting an mga provincial governors asin provincial agriculturist na saindang pigtawan nin duon dapat suportaran an mga paraoma huli kan apektado na kan pagbagsak kan presyo kan paroy.\nIni kasunod man kan enot na pangapudan ni DA Secretary William Dar na dapat mag-alokar nin fondo sa pagbakal nin paroy kan mga paraoma an lokal na gobierno kan provincia.\nAn suporta kan LGU Camarines Sur base sa saindang pinasar na ordinansa ‘’An Ordinance Establishing the Rice Subsidy Program in the Province and Appropriation/Allocating funds therefor’’.\nPadreno kan ordinansa iyo si Vokal Nelson Julia, pamayo kan Committee on Agriculture kan Sangguniang Panlalawigan asin sinuportaran kan gabos na miembros kan SP asin aprobado na ni Gobernador Migz Villafuerte.\nBase sa ordinansa an Gobernador kan Provincia awtorisado na mag-establiser asin mag-implementar kan Rice Subsidy Program na kun haen an Capitolyo Provincial iyo an direktang mabakal kan paroy kan paraoma sa tamang presyo asin dugang na subsidia.\nAn itatagamang fondo na kaipuhan sa implementasyon kan Rice Subsidy Program maghahali sa General Fund kan gobierno provincial.\nAfuera kan LGU Camarines Sur an LGU Albay sa pamamayo ni Gobernador Al Francis Bichara nag-asegurar na kan saindang suporta sa pangapudan kan DA asin iba pang provincias kan Kabikolan.\nAn presyo kan paroy sa ngonian nag-aabot na sana sa P10 hasta P13 alagad kan dai pa na-epekto an Rice Tariffication Law igwa pang P17 hasta P23.\nAgrangay na an sektor kan paraoma mala ngani saindang hinihurot sa congreso na enmiendahan o ibasura na an RA 11203.\nBase sa ley tinatawan nin buelo an mga rice traders iyo na an mag-angkat nin bagas asin magsuplay sa mercado sa punto kan ley nganing magbaba an presyo alagad kabaliktaran halangkaw man giraray an presyo kan commercial asin imported rice. (dpa)